招明叔
作者：趙蕃
朝代：宋

paragraphs: 平原拙生事，數月且食粥。
蠋也巧於貧，晚食以當肉。
士窮見節義，不以富貴卜。
用志苟如此，寧有憂不足。
我生本寒士，犁鉏起窮谷。
顧惟疎野姿，動輒當忤俗。
得祿本甚微，奪去蓋聊復。
雖云出無車，定免赤其族。
在我無所念，於君果何辱。
而君終日間，惘惘形面目。
幼穉悉遣歸，不慮瓶無粟。
大兒頗類吾，藜羹甘半菽。
庭前既除草，窗外亦栽菊。
屬君早來過，束書期共讀。